Habla Blah Blah
Habla Blah Blah הוא סינגל שהוקלט על ידי הזמרת-יוצרת המקסיקנית גלוריה טרווי, מתוך אלבום האולפן התשיעי שלה, "De Película". השיר יצא לאור ב-1 באפריל 2014, על ידי חברת התקליטים יוניברסל מיוזיק לטין אנטרטיינמנט כסינגל הרביעי והאחרון מתוך האלבום.
השיר הגיע למקום הראשון במצעד שבוונצואלה.
רקע וכתיבה.
השיר נכתב על ידי גלוריה טרווי, סאמו ופאולינו והופק על ידי ארמנדו אווילה. השיר הוא שיר בסגנון האלקטרופופ המשלב בתוכו גם את סגנון ה-EDM. עבור השיר יצא קליפ מילים שזכה להצלחה נאה כאשר צבר 2.8 מיליון צפיות.
בנוסף לכך, הצליח השיר להיכנס לשלושה מצעדים בוונצואלה; במצעד המייצג את המדינה הגיע למקום הראשון.
וידאו קליפ.
הווידאו קליפ המלא שיצא עבור השיר בוים על ידי ניקו טרוניק והועלה לערוץ ה-"Vevo" של גלוריה טרווי ב-1 באוגוסט 2014. בקליפ משתתף שי קרטר. בתחילת הקליפ ניתן לראות טרווי רוקדת ברחבת ריקודים עם מישהו, ולאחר מכן אותה, כשהיא שופכת עליו כוס יין.
נכון לינואר 2022, מונה הצפיות של הקליפ עומד על כ-38 מיליון צפיות.
אירועי העימותים בגבול ישראל–רצועת עזה (2018–2021)
העימותים בגבול ישראל–רצועת עזה בשנים 2018 עד 2021 הם סדרה של עימותים, אשר מתרחשים בין ישראל לבין חמאס, הגורם השולט ברצועת עזה, והג'יהאד האסלאמי הפלסטיני. לאורך כל התקופה, כללו האירועים הפגנות המוניות ומהומות אלימות של הפלסטינים בגבול עם ישראל ושיגור בלוני תבערה ונפץ. בחודשים מאי, יולי ואוגוסט 2018 נערכו מספר ימי קרב ברצועה. בחודשים נובמבר 2018, מרץ 2019 ומאי 2019 חלו הסלמות שהתבטאו בירי רקטות ופצמ"רים לעבר ישראל, ובתקיפות של חיל האוויר הישראלי ברחבי רצועת עזה. ובנובמבר 2019 החל מבצע צבאי נוסף בעזה לאחר מבצע צוק איתן, שנקרא בשם חגורה שחורה ונמשך 6 ימים. 3 חודשים לאחר מכן בפברואר 2020 החל סבב הסלמה נוסף מול הג'יאהד האיסלאמי שהתחיל בתחילת החודש עם חידוש טרור הבלונים והתגברות שיגורי הרקטות והסתיים בסוף החודש בסבב הסלמה אלים של 24 שעות. בתחילת אוגוסט 2020 אחרי תקופה ארוכה של שקט בזכות הקורונה טרור בלוני התבערה והנפץ חזרו לעוטף, וגרמו לשריפות רבות בדרום, בהמשך חזרו גם יחידות ההטרדה הלילית שערכו הפרות סדר ליליות בגדר. באפריל 2021 חלה הסלמה בירי הרקטות לעבר ישראל וזאת על רקע טרור הטיקטוק בירושלים שגרמו להמהומות גדולות ואלימות במזרח העיר. בתחילת מאי 2021 טרור בלוני התבערה והנפץ חזרו וגרמו לשריפות רבות בדרום, בהמשך חזרו גם יחידות ההטרדה הלילית שערכו הפרות סדר ליליות בגדר. ב-10 במאי החל סבב הסלמה רחב בעזה בשם מבצע שומר החומות, שהתחיל בירי רקטי לעבר ירושלים ולדרום.
מרץ - אוקטובר 2018.
אפריל 2018.
ההסלמה שהחלה בסוף מרץ נמשכה גם באפריל עם המשך מפגן צעדת השיבה הגדולה וניסיונות לפגע בגדר המערכת. בחודש זה התפתחה תופעה חדשה הנקראת "טרור העפיפונים" - מחבלים פלסטינים משגרים עפיפוני תבערה לשטח ישראל, על מנת לגרום לשרפות ולנזק של שדות חקלאיים.
מאי 2018.
בחודש מאי 2018 המשיכו הפלסטינים לירות לעבר כוחות צה"ל ולהפריח עפיפוני תבערה לעבר שטח ישראל, שגרמו לנזקים כבדים בשדות וביערות בעוטף עזה. במהלך מאי בוצע הירי נרחב של פצצות מרגמה ורקטות לעבר ישראל מאז מבצע צוק איתן.
בסך הכל שוגרו לעבר ישראל כ-200 רקטות ארטילריות ופצצות מרגמה, כאשר רבות מהן יורטו בידי כיפת ברזל.
יוני 2018.
צעדת השיבה הגדולה המשיכה גם בחודש זה כולל הפרחת עפיפוני תבערה שגרמו לשרפות רבות בשטח ישראל, ולראשונה גם עפיפוני נפץ. בנוסף חידשו המחבלים את ירי הרקטות לעבר שטח ישראל, ירו על כוחות צה"ל והשליכו מטעני חבלה. באמצע יוני צה"ל החל לראשונה להגיב נקודתית לעבר מפריחי עפיפוני התבערה.
יולי 2018.
בחודש יולי הטרור הפלסטיני התגבר. בנוסף להפרחת עפיפוני תבערה ובלוני תבערה ונפץ, וירי תלול מסלול, החלו הפלסטינים לבצע פיגועי ירי וצליפה נגד הכוחות השומרים על הגדר. ב-14 ביולי (למעלה מ-200 שיגורי תמ"ס) וב-20 ביולי (הריגת חייל בפיגוע צליפה) התרחשו ימי קרבות אינטנסיביים בעקבות פיגועי טרור פלסטינים, שבתגובה להם צה"ל הרג מספר מחבלים וביצע תקיפות אוויריות של עשרות מטרות ומבני טרור, שבמהלכן בין השאר השמיד מספר מפקדות גדודיות של חמאס (בבית לאהיא, זייתון, ח'אן יונס ואל-בורייג').
אוגוסט 2018.
העימותים לאורך הגדר ושיגור בלוני תבערה נמשכו גם בתחילת אוגוסט, ללא מענה אפקטיבי מצד צה"ל. בתחילת אוגוסט נערכו בתיווך מצרים מגעים בין פת"ח לחמאס על פיוס ביניהם, ובמקביל נערכו מגעים להסדרת רגיעה בין ישראל לרצועת עזה. במסגרת זו אישרה ישראל את כניסתם לרצועה של מחבלי חמאס בולטים, ובראשם סאלח אל-עארורי. בהפגנות שנערכו ב-3 באוגוסט השתתפו גם מחבלים אלה, ובהם אל-ערורי, חוסאם בדראן, מוסא אבו מרזוק ומאהר עובייד, וכן מנהיגי חמאס ברצועה, יחיא סינוואר וסגנו חליל אל-חיה.
המשא ומתן בין ישראל לחמאס, בתיווכה של מצרים, הוביל לרגיעה מסוימת, שבעקבותיה פתחה ישראל את מעבר כרם שלום לכניסת סחורות לרצועת עזה, והרחיבה לתשעה מיילים ימיים את האזור המותר בדיג לדייגי רצועת עזה.
אוקטובר 2018.
בחודש זה חלה הסלמה נוספת בגבול הרצועה, עלייה במספר השרפות מבלוני ועפיפוני תבערה, עלייה משמעותית בבלוני נפץ שמשוגרים מהרצועה. בנוסף, עלייה בעימותים המוניים בגדר ולא רק בימי שישי אלא בכל לילה. העימותים בגבול כוללים יידוי עשרות רימוני רסס ומטעני חבלה על כוחות צה"ל. בנוסף, לראשונה מאז מבצע צוק איתן, נורתה רקטה לאזור גוש דן שנפלה בים.
נובמבר 2018 - הסלמה.
הסלמת נובמבר 2018.
ההסלמה בנובמבר 2018 החלה עם פעולת חדירה של כוח מיוחד של צה"ל לרצועת עזה ב-11 בנובמבר שהסתבכה ובה נהרגו סא"ל מחמוד ח'יר א-דין ושבעה מחבלי חמאס. לאחר הפעולה נורו מרצועת עזה מאות רקטות לעבר יישובי עוטף עזה ולישובים נוספים ובהם אשקלון, אופקים, שדרות ונתיבות, מהם נפצעו 70 ישראלים ונהרג פלסטיני שעבד באשקלון ולן בה. הפלסטינים גם ירו טיל מונחה נגד טנקים שפגע באוטובוס וגרם לפציעת חייל צה"ל. בתגובה לירי פתח צה"ל במתקפה על יעדי טרור ברצועת עזה ובין השאר הרס בניינים אחדים, בהם מבנה אולפני הטלוויזיה של החמאס.
ב-11 בנובמבר 2018 נכנס כוח מיחידה מובחרת של צה"ל לאזור ח'אן יונס, ובהתקלות עם מחבלי חמאס נהרגו סא"ל מחמוד ח'יר א-דין ושבעה מחבלים, בהם מפקד גדוד ח'אן יונס בגדודי עז א-דין אל-קסאם, נור בראכה מטוסי חיל האוויר תקפו באזור לשם סיוע לכוח הקרקעי בדרכו חזרה לישראל. ישראל לא פרסמה פרטים על הכוח ומטרתו, אך דובר צה"ל ציין כי "מטרת הפעולה לא הייתה חיסול או חטיפה". לדברי חמאס, הכוח מנה שבעה לוחמים שדיברו ערבית. הם נכנסו במכונית עמוסת מזון וכשנעצרו לבדיקה בידי אנשי חמאס הציגו תעודות זהות מזויפות. בעקבות חשד של אנשי חמאס החלו חילופי אש, שבהם נהרגו נור בראכה וסא"ל מחמוד ח'יר א-דין.
בעקבות התקרית נורו 17 רקטות לעבר יישובי עוטף עזה. כיפת ברזל יירטה 3 מהם, והירי הוביל לביטול הלימודים בעוטף עזה ולהשבתת הרכבת בקו אשקלון-באר שבע.
ב-12 בנובמבר בשעות אחר הצהריים שוגר טיל נגד טנקים מסוג קורנט לעבר אוטובוס, ומהפיצוץ חייל צה"ל נפצע קשה וחייל נוסף נפצע קל. מיד לאחר ירי טיל הנ"ט, החלו מחבלים פלסטיניים בירי כבד של רקטות על עוטף עזה, אופקים, נתיבות, אשקלון, מועצה אזורית הר חברון, קריית גת ואזור ים המלח. המטח הראשוני (ב-30 הדקות הראשונות שלאחר הפגיעה באוטובוס) כלל למעלה מ-260 רקטות והופעלו 257 אזעקות ברחבי העוטף, במשך היום ועד חצות ביצעו המחבלים כ-460 שיגורים של רקטות ופצמ"רים, עשרות מהם יורטו על ידי כיפת ברזל. מירי הרקטות נפצעו למעלה מ-80 אזרחים ונגרם נזק למספר בתים ובתי עסק. בתגובה לירי הכבד תקף חיל האוויר הישראלי למעלה מ-70 מטרות טרור, בהן נהרגו 3 פלסטינים, וכן הפציץ את תחנת הטלוויזיה של חמאס. בעקבות המשך הירי הכבד בוטלו הלימודים ביישובים שבטווח 40 קילומטר מקו רצועת עזה.
ב-13 בנובמבר המשיך הירי על ישראל. פגיעה בבניין באשקלון גרמה להרוג, פלסטיני תושב חלחול שעבד ולן באשקלון, פצועה אנוש ופצועה קשה. במהלך הלילה תקף חיל האוויר 80 מטרות טרור נוספות, בהן מנהרת טרור התקפית, ובניינים רבי-קומות בעזה - מטה המודיעין הצבאי של חמאס, מטה לביטחון פנים של חמאס ומבנה המשמש את הכוח הצבאי של חמאס ואת הכוח המודיעיני הצבאי של הזרוע הצבאית של חמאס. תקיפות אלה נעשו בנוהל "הקש בגג" ולא גרמו לנפגעים. בבוקר השמיד חיל הים הישראלי מספר כלי שיט של הכוח הימי של חמאס, וכלי טיס תקף חוליית משגרי רקטות והרג מחבל אחד. במהלך היום המשיך הירי על אשקלון ויישובי עוטף עזה, למעלה מ-50 אזעקות צבע אדום נשמעו, ונזק נגרם למספר מבנים. בשעות אחר הצהריים צה"ל תקף ופגע בחוליית מחבלים ששיגרה רקטות אל עבר ישראל.
במהלך היום צה"ל תגבר כוחות וכן גויסו כוחות מילואים. בשעות אחר הצהריים הושגה הפסקת אש בתיווך מצרים.
בעקבות ההחלטה על הפסקת האש פרצו הפגנות של תושבי שדרות, אשקלון ועוטף עזה שחסמו כבישים והבעירו צמיגים, הפגנות התרחשו גם בישובי השומרון ובאוניברסיטת אריאל, שם אגודת הסטודנטים השביתה חלק ממחלקות הלימוד והסטודנטים יצאו להפגין. ביקורת רבה נמתחה על ההחלטה לקבל את הפסקת האש ועל כך שהתגובה הצבאית לא הייתה חזקה מספיק.
ב-14 בנובמבר הודיע שר הביטחון אביגדור ליברמן על התפטרותו בעקבות החלטת הקבינט המדיני-ביטחוני לקבל את הפסקת האש. התפטרות זו לוותה ביציאת מפלגת ישראל ביתנו מהקואליציה, שהצטמצמה ל-61 חברי כנסת.